Καλοκαίρι και καταχνιά (ταινία, 1961)

Το Καλοκαίρι και καταχνιά (αγγλικά: Summer and Smoke) είναι Αμερικανική έγχρωμη δραματική ταινία, παραγωγής 1961, σε σκηνοθεσία Πίτερ Γκλένβιλ, βασισμένη στο ομώνυμο θεατρικό έργο του Τένεσι Γουίλιαμς. Πρωταγωνιστούν οι: Τζέραλντιν Πέιτζ, Λόρενς Χάρβεϊ και Ρίτα Μορένο. Η κινηματογραφική προσαρμογή του θεατρικού του Γουίλιαμς έγινε από τους Τζέιμς Πόου και Μιντ Ρόμπερτς.

Η ταινία προτάθηκε για 4 βραβεία Όσκαρ (μεταξύ των οποίων και για Όσκαρ Α' Γυναικείου Ρόλου για την ερμηνεία της Τζέραλντιν Πέιτζ), χωρίς όμως να κερδίσει κάποιο.

 Υπόθεση 
Η Άλμα Γουάινμιλερ (Τζέραλντιν Πέιτζ), κόρη ενός αυστηρού ιερέα (Μάλκολμ Άτενσμπερι) και μιας προσβεβλημένης από άνοια μητέρας (Ούνα Μέρκελ), είναι ερωτευμένη από μικρή με τον γείτονά της τον Τζον Μπιουκάναν τον νεότερο (Λόρενς Χάρβεϊ), εκείνος φαίνεται να ανταποκρίνεται στο διακριτικό της φλερτ, αλλά οι διαφορετικές τους αντιλήψεις πάνω στον κόσμο και η μοίρα τους κρατούσαν πάντα χώρια.

Τώρα που και οι δυο έχουν ενηλικιωθεί, ο Τζον επιστρέφει στο πατρικό του, έχοντας πάρει το πτυχίο του στην ιατρική και έχοντας περάσει τρεις ξέφρενες εβδομάδες στα νυχτερινά κέντρα των γειτονικών πόλεων, ενώ η Άλμα έχει μείνει γεροντοκόρη, κλεισμένη σπίτι της και κάνοντας μαθήματα ορθοφωνίας. Ο Τζόνι δεν είναι διατεθειμένος να ξεκινήσει να δουλεύει ως γιατρός αμέσως παρά την επιθυμία του πατέρα του (Τζον ΜακΊνταϊρ). Η συνάντησή του με την Άλμα ξυπνά μέσα στον νεαρό το σκίρτημα του παρελθόντος, αλλά η συντηρητική κοπέλα που αναζητά κάτι ανώτερο από τη σαρκική σχέση τον απορρίπτει παρά το γεγονός ότι τον αγαπά. Ο Τζον τότε συνάπτει σχέση με την προκλητική Ρόζα Ζακαρίας (Ρίτα Μορένο), την κόρη του ιδιοκτήτη του καζίνου Μου Λέικ, προκαλώντας τη ζήλια της Άλμα. Όταν η Άλμα μαθαίνει ότι ο Τζον πρόκειται να παντρευτεί τη Ρόζα μηχανορραφεί για να τους χωρίσει, αλλά το αποτέλεσμα θα είναι η δολοφονία του πατέρα του Τζόνι.

 Πληροφορίες παραγωγής 
Ταινία βασισμένη σε ένα από τα γνωστότερα θεατρικά έργα του Τένεσι Γουίλιαμς, το οποίο ο δραματουργός ξεκίνησε να γράφει το 1945 και ολοκλήρωσε το 1948. Η πρεμιέρα του θεατρικού έργου στο Μπρόντγουεϊ, Νέα Υόρκη, έγινε τον Οκτώβριο του 1948 και το θεατρικό παίχτηκε για 102 παραστάσεις. Αρχικά όμως, το θεατρικό δεν έλαβε ανάλογη υποδοχή με το άκρως επιτυχημένο «Λεωφορείον ο Πόθος» που είχε ανέβει την προηγούμενη χρονιά.

Το 1952 η Τζέραλντιν Πέιτζ έπαιξε τον ηγετικό ρόλο καθοδηγούμενη από τη σκηνοθεσία του Χοζέ Κουιντέρο, στο νεόκτιστο «Circle in the Square Theatre» στη σκηνή του Off-Broadway. Η θρυλική της ερμηνεία, αναπύρωσε το ενδιαφέρον του κόσμου για το θεατρικό έργο και έβαλε εκείνην και τον Κουιντέρο στο χάρτη του Μπρόντγουεϊ. Μετά την επιτυχία της επανεκτέλεσης του θεατρικού, ο θρυλικός παραγωγός Χαλ Ουόλις αγόρασε τα δικαιώματά του για 100.000 δολάρια. Η Πέιτζ, σε αντίθεση με άλλες πρωταγωνίστριες των πρώιμων θεατρικών του Γουίλιαμς (όπως για παράδειγμα η Τζέσικα Τάντι) κατάφερε να ερμηνεύσει το ρόλο στη μεγάλη οθόνη και απέσπασε διθυράμβους για την ψυχή που έβαλε στην ερμηνεία της εύθραυστης και συνάμα αλαφροΐσκιωτης Άλμα, μιας καταπιεσμένης γυναίκας που ψάχνει την ομορφιά σε ανώτερα ιδανικά για να ηττηθεί από τον ίδιο της τον εαυτό.

Σημειωτέον ότι για την Τζέραλντιν Πέιτζ, μετά την ταινία Χόντο (Hondo) του 1953, είχαν μεσολαβήσει 8 χρόνια χωρίς να καταφέρει να παίξει σε ταινία, επειδή είχε μπει στη Μαύρη Λίστα του Χόλυγουντ λόγω της σχέσης της με τη Γερμανοαμερικανίδα ηθοποιό Ούτα Χάγκεν.

 Βραβεία 
Η Τζέραλντιν Πέιτζ έλαβε βραβεία από πολλούς κριτικούς της εποχής για την ερμηνεία της, καθώς και τη Χρυσή Σφαίρα Καλύτερης Γυναικείας Ερμηνείας Σε Δραματική Ταινία, ενώ η συμπρωταγωνίστριά της Ούνα Μέρκελ, έλαβε υποψηφιότητα για καλύτερη ερμηνεία β' γυναικείου ρόλου. Η ταινία έλαβε τέσσερις υποψηφιότητες για Όσκαρ, όπου η Πέιτζ, που έλαβε τη δεύτερή της υποψηφιότητα μετά το Χόντο (Hondo) του 1953, έχασε το βραβείο από τη Σοφία Λόρεν για την ερμηνεία της στην ταινία Η Ατιμασμένη (La Ciociara), η Ούνα Μέρκελ υποψήφια για Όσκαρ Β' Γυναικείου Ρόλου, έχασε το βραβείο από την συμπρωταγωνίστριά της στην ταινία Ρίτα Μορένο που κρίθηκε νικήτρια για το Γουέστ Σάιντ Στόρι (West Side Story). Υποψηφιότητα έλαβε επίσης ο Έλμερ Μπερνστάιν για το στοιχειωμένο μουσικό του θέμα.

Βραβεία Ακαδημίας Κινηματογράφου (Όσκαρ) 

Υποψηφιότητες:
 Α' Γυναικείου Ρόλου - Τζέραλντιν Πέιτζ
 Β' Γυναικείου Ρόλου - Ούνα Μέρκελ
 Καλλιτεχνικής διεύθυνσης - Χαλ Περέιρα, Γουόλτερ Τάιλερ, Σάμιουελ Μ. Κόουμερ και Άρθουρ Κραμς
 Μουσικής Επιμέλειας - Έλμερ Μπερνστάιν

 Δείτε επίσης 

 Το καλοκαίρι στην τέχνη και τη λαϊκή κουλτούρα

 Παραπομπές 

 Εξωτερικοί σύνδεσμοι 


Κατηγορία:Αμερικανικές ταινίες της δεκαετίας 1960
Κατηγορία:Ταινίες του 1961
Κατηγορία:Αγγλόφωνες ταινίες
Κατηγορία:Αμερικανικές δραματικές ταινίες
Κατηγορία:Ταινίες παραγωγής Paramount Pictures
Κατηγορία:Ταινίες βασισμένες σε θεατρικά έργα